כ"ב בשבט תשפ"ה

20 בפברואר 2025

שלום רב,

**הנידון: הודעה על כוונה להתקשר עם ספק יחיד**

בהתאם לתקנה 3(29) לתקנות חובת המכרזים, תשנ"ג-1993, יד יצחק בן צבי תאגיד מכח חוק יד יצחק בן צבי (התשכ"ט - 1969) (להלן: "**המזמינה**") מודיעה בזאת על כוונתה להתקשר עם ספק יחיד – עמותת 'סאנשיין' (ע"ר 580650059) (להלן" "**הספק**") במסגרת פרויקט יום האחדות כמפורט להלן (להלן: "**הפרויקט**").

**מהות התקשרות:** יום האחדות נוסד בשנת 2014 על ידי ראש העיר ירושלים לשעבר, ניר ברקת, בשיתוף עם משפחות שלושת הנערים איל יפרח, גיל-עד שער ונפתלי פרנקל הי"ד, שנחטפו ונרצחו בקיץ התשע"ד בידי מרצחים. יום זה מצוין מידי שנה סביב ט"ו בסיוון, יום חטיפתם ורציחתם של שלושת הנערים, במטרה להשיב את תחושת האחדות שעטפה את החברה הישראלית ואת יהדות התפוצות במהלך ח"י הימים שבהם עם שלם התפלל לשובם.

יום האחדות המתקיים מדי שנה מאז היווסדו, הוא יום שבו נקראים המוני אזרחים בארץ וכן יהודי התפוצות, לקדם את ערכי האחדות, הסובלנות והכרת האחר, וכן לשמור על לכידות החברה. סביב יום זה מתקיימות פעילויות ומתקיימים מיזמים שונים המוכיחים שעל אף השונות בינינו ניתן למצוא את המאחד ואת הטוב.

בשנת תשפ"ה - 2024 נחקק חוק יום האחדות ובחוק נכתב כי מטרת היום היא "ציון לנושא האחדות, הלכידות החברתית והערבות ההדדית, בחברה הישראלית ובעם היהודי בתפוצות, ולעודד פעולות אשר יקדמו ערכים אלה, מתוך אמונה בחשיבות קבלת האחר ובכוחם של עם וחברה מאוחדים לחיזוק החוסן הלאומי וליצירת בסיס איתן וראוי לדורות הבאים".

במרכזו של יום זה נערך טקס רשמי בבית הנשיא שבו מוענק פרס ירושלים לאחדות ישראל לשלושה מיזמים המבטאים רוח זו בזירה המקומית, הארצית והבינלאומית.

ערך האחדות הוא ערך עליון בכינונה של חברה מתוקנת בכלל, ושל החברה הישראלית בפרט. אחדותה של החברה הישראלית היא מרכיב חשוב ביותר בביסוסה של מדינת ישראל כמדינה יהודית ודמוקרטית, שכן מאפייניה של החברה הישראלית כפסיפס אנושי מגוון וצבעוני המגיע מתרבויות שונות, מצריכים מאתנו שמירה הדוקה על שלמותה וחוסנה.

העמותה תהיה אחראית בין היתר למענק הפרסים וקיום טקס ההענקתם, לעריכת פעילות חינוכית סביב יום האחדות ברחבי הארץ לשדרוג אתר האינטרנט של הפרויקט, לפרסום הפרויקט ולביצוע יח"צ ודיגיטל, הפקת כנס האחדות, מינוי והעסקת רכז פעילות אשר יעבוד מול ארגונים ושותפים לפעילות שנתית ומינוי והעסקת מנהל תכנית לתכלול יום האחדות.

**תקופת ההתקשרות**: שנת 2025.

**עלות ההתקשרות:** 1,091,000 ₪.

בהתאם לתקנה 3א(א)(2) לתקנות חובת המכרזים תשנ"ג-1993 על אדם הסבור כי קיים ספק אחר המסוגל לבצע את ההתקשרות רשאי לפנות ולהודיע על כך בתוך 14 ימים ממועד פרסום ההודעה, קרי עד ליום **12 במרץ 2025** ולא יאוחר מהשעה 14:00. פניות כאמור יש להעביר בכתב בלבד, באמצעות דואר אלקטרוני ל: michal@ybz.org.il. לכל פניה יש לצרף את שם, מען, ופרטי יצירת הקשר עם הפונה והספק המוצע וצירוף פרטים בדבר ניסיונו בתחום.

**ככל שתתקבל פניה כאמור, תשקול ועדת המכרזים את הפניה ולאחר מכן תקבל את החלטתה.**

**פניה אשר תתקבל אצל המזמינה, בכתובת דוא"ל המצוינת לעיל, לאחר המועד האחרון הנקוב לעיל ו/או פניה אשר לא תמולא כנדרש, תדחה על הסף.**

**בכבוד רב,**

**יד יצחק בן צבי תאגיד מכח חוק ידי יצחק בן צבי (התשכ"ט - 1969**